Der er mange måder at sige tak på. Bosnierne i Danmark har valgt at gøre det med en særlig mindesten for at sige tak for den modtagelse og beskyttelse, de fik i 1993, da de kom som flygtninge til landet.

Det er Odense Kommune, der har modtaget stenen i anledning af 25 års jubilæet, og i dag blev det bosniske og danske flag så hevet af den omkring to meter høje og halvanden meter brede mindesten.

Fakta om stecak En stecak er en middelalderlig gravsten med både billede og tekst.

De ældste stecaks har rødder tilbage til 1100-tallet og er et vigtigt stykke af den bosniske kulturarv.

- Det her er vores takkegave for al den omsorg og beskyttelse, vi fik fra den danske befolkning og stat, siger Meho Selman, som er regionsrådspolitiker i Region Syddanmark og aktiv i det bosniske samfund.

Han flygtede til Danmark for 25 år siden og boede blandt andet i en flygtningelejr i Odense. Han husker, hvordan de helt små ting gjorde den nye tilværelse i Danmark nemmere.